open-index/open-wikipedia-markdown huggingface dataset:
ז'וליה דוקורנו

**ז'וליה דוקורנו** (בצרפתית: **Julia Ducournau**; נולדה ב-18 בנובמבר 1983) היא תסריטאית ובמאית קולנוע צרפתייה. סרטיה בדרך כלל מתמקדים בז'אנר האימה המכונה "אימת הגוף" (Body Horror). סרטה "טיטאן" משנת 2021 זכה בפרס דקל הזהב בפסטיבל קאן.

## ביוגרפיה

דוקורנו נולדה בפריז לאם גינקולוג ואב רופא עור. משיכתה לסיפורי אימה החלה כשהייתה בת שש כשראתה בסתר את הסרט "המנסרים מטקסס" משנת 1974, ומקריאת ספרי הרפואה של הוריה. בשנת 2004 היא למדה תסריטאות בבית הספר לאומנות La Fémis שבפריז.

ב-2011 ביימה את סרטה הראשון, "ג’וניור" (Junior). סרט קצר על ילדה שבעקבות חיידק בבטנה "משילה את עורה" כמו נחש. הסרט זכה באותה שנה בפרס Petit Rail d'Or הניתן במסגרת תחרות שבוע המבקרים בפסטיבל קאן.

בשנת 2012 הוציאה סרט טלוויזיה בשם "שחין" (Mange) שעוקב אחרי עורכת דין, בולמית לשעבר, שמחפשת נקמה במי שהציק לה בימי הקולג׳.

בשנת 2016 יצרה את הסרט העלילתי הארוך הראשון שלה, סרט האימה "נא" , שעוקב אחרי צעירה צמחונית שלאחר שהיא טועמת בשר בפעם הראשונה מתפתחת לה תשוקה קניבליסטית. הסרט הוקרן במסגרת תחרות שבוע המבקרים בפסטיבל קאן וזכה בפרס הסרט הטוב ביותר בפסטיבל הסרטים של לונדון.

סרטה העלילתי השני, "טיטאן"  זכה בפרס דקל הזהב בשנת 2021 והפך את דוקורנו לבמאית הקולנוע השנייה שזכתה בפרס הנכסף, אחרי ג'יין קמפיון בשנת 1993 על סרטה "הפסנתר". במרכז העלילה של הסרט ניצבת רוצחת סדרתית המתעברת מכלי רכב ומתחזה לגבר כדי להעמיד פנים שהיא בנו האובד של כבאי בודד.

## פילמוגרפיה

## קישורים חיצוניים

* 

## הערות שוליים

2022 01
קטגוריה:במאיות קולנוע צרפתיות
קטגוריה:תסריטאיות קולנוע צרפתיות
קטגוריה:צרפתיות שנולדו ב-1983
רוונה (נפה)

**נפת רוונה** היא נפה במחוז אמיליה-רומאניה שבצפון איטליה. בירת הנפה היא העיר רוונה. נכון לשנת 2015, אוכלוסיית הנפה מונה 391,997 תושבים על פני שטח של 1860 קמ"ר, המקנה לו צפיפות אוכלוסין של 210.81 תושבים לקמ"ר. 

## היסטוריה
נפת רוונה אוכלסה לראשונה על ידי שבטים איטליים מצפון איטליה, ונכבשה בשנת 191 לפנה"ס על ידי הרפובליקה הרומית. ליד קלאסה נבנה נמל, והצי האדריאטי התבסס ברוונה. בשנת 402 לספירה הפכה רוונה לבירת האימפריה הרומית המערבית, והתקיימה עד להתמוטטות האימפריה ונפילת רומא ב-476. בעקבות כך שלטו ברוונה המלכים הברברים אודואקר ולאחר מכן תיאודוריק  עד שנכבשה על ידי האימפריה הביזנטית בשנת 540, הביזנטים הכריזו שזה יהיה שטח טריטוריאלי (האקסרקט) שלהם. 

הנפה המשיכה להיות תחת שלטון ביזנטי עד פלישת הלומברדים בשנת 751, ולאחר מכן סופחה על ידי מלך הפרנקים פיפן הגוץ. הנפה הושמה תחת שלטון האפיפיור על ידי פיפן הגוץ ב-757. רוונה נשלטה לאחר מכן על ידי הכס הקדוש עד שקיבלה עצמאות במאה ה-12. האפיפיור השתלט שוב ב-1278 עד שנכבשה על ידי ונציה ב-1441. מלחמת ליגת קמברה התרחשה ליד רוונה ב-1512, בה הובסו כוחות האפיפיור, אך הכוחות הצרפתיים נהרגו כמעט לחלוטין וסולקו מאיטליה. הנפה נשארה תחת שלטונו של הכס הקדוש עד שהפכה לחלק מממלכת איטליה. 

בשנת 1921, התקוממויות ברוונה גרמו להתקדמות מהירה של התנועה הפשיסטית באזור. מבנים השייכים לרפובליקנים ולסוציאליסטים נתפסו או נשרפו על ידי איטלו באלבו, וב-29 ביולי, הוא ואנשיו עברו ברחבי נפות רוונה ופורלי, ושרפו כל מטה של ארגון סוציאליסטי בליל מעשי טרור. 

## גאוגרפיה
נפת רוונה היא אחת מתשע הנפות במחוז אמיליה-רומאניה בצפון מזרח איטליה. לנפה יש גישה אל הים האדריאטי . בצפון הנפה שוכנת נפת פרארה ונפת בולוניה במערב. העיר המטרופוליטנית של פירנצה שבמחוז טוסקנה שוכנת בדרום מערב, ומחוז פורלי-צ'זנה בדרום. בירת המחוז היא העיר רוונה (Ravenna), המחוברת לים האדריאטי באמצעות תעלת קנדיאנו.

## תחבורה ותשתיות
### רכבות
נפת רוונה מרושת במסילות הרכבת בולוניה-אנקונה, רוסי -פאנסה, פאאנצה-פירנצה, פאאנצה-לבצולה וקסטל בולונז-רוונה. השירותים מופעלים על ידי חברת הרכבות טרנאיטליה (Trenitalia).

### שדות תעופה
בנפת רוונה קיים שדה תעופה קטן בבירת הנפה רוונה, המשמש לטיסות פרטיות וממוקמים בו בתי ספר לטיסה.

## קישורים חיצוניים

* 

## הערות שוליים

קטגוריה:אמיליה-רומאניה: נפות
רג'ו אמיליה (נפה)

**רֶ֫ג'וֹ אֵמִ֫ילְיָה** היא אחת מתשע הנפות של מחוז אמיליה-רומאניה שבצפון איטליה. עיר הבירה של הנפה היא רג'ו אמיליה.

שטחה של הנפה כ-2,292 קמ"ר ואוכלוסיית הנפה, נכון לשנת 2017, 531,942 תושבים. בנפה ישנן 42 קומונות.

## היסטוריה
בנפה נמצאת טירת קנוסה ההיסטורית, רכושה של הרוזנת מטילדה, מרקיזת טוסקנה. זה המקום שבו התרחשה ההליכה לקנוסה של היינריך הרביעי, קיסר האימפריה הרומית הקדושה.

נציגי הרשויות החופשיות של רג'ו, מודנה, בולוניה ופרארה נפגשו בסלה דל טריקולורה  של רג'ו אמיליה בשנת 1797 כדי להכריז על הרפובליקה צ'יספדנה, תוך אימוץ דגל שלושת הצבעים ירוק-לבן-אדום כדי לייצג את הרפובליקה החדשה שלהם שהוקמה; מאוחר יותר הוא אומץ בשנת 1848 כדגל הלאומי.

## חינוך
שמאל|ממוזער| אזור כפרי טיפוסי בנפת רג'ו אמיליה
ארבע פקולטות של אוניברסיטת מודנה ורג'ו אמיליה  ממוקמות ברג'ו אמיליה. הפקולטה להנדסה וחקלאות הוקמה ברג'ו אמיליה ב-1998, ואחריה הפקולטות למדעי התקשורת ולמדעי החינוך.

גישת רג'ו אמיליה לחינוך לגיל הרך הוקמה על ידי בתי הספר של רג'ו אמיליה לאחר מלחמת העולם השנייה והיא ידועה בכל העולם, בהיותה אחת המערכות המתקדמות ביותר כיום. הגישה פותחה בהשראת התיאוריות של מאלגוצי, ברונר, ויגוצקי, דיואי, פיאז'ה וגארדנר.

## ספורט

בנפה יש פעילויות ספורט ענפות: טורנירי כדורסל וטניס ומשחקי כדורגל בכיכובה של קבוצת הכדורגל ההיסטורית פרימה דיוויזיה.

## קישורים חיצוניים

* 

## הערות שוליים

קטגוריה:אמיליה-רומאניה: נפות
אוצרות – אוסף המכתבים הלאומי

250px|ממוזער|שמאל|לוגו
**אוֹצָרוֹת – אוסף המכתבים הלאומי** הוא אוסף מכתבים אישיים. מטרת האוסף היא לשמר את הסיפורים האישיים המרכיבים את הסיפור הקולקטיבי של ישראל, ולשתף ולהנגיש אותם עם דורות העתיד.

באתר נמצאים למעלה מ-2,000 מכתבים מרחבי הארץ והעולם ובמגוון שפות, והוא מסתמך על אנשים שמבקשים להעלות אליו את ארכיוני המכתבים המשפחתיים שלהם.

אוֹצָרוֹת הוא מיזם משותף של מרכז זלמן שזר, מרכז לחדשנות בטכנולוגיה וחינוך, משרד ירושלים ומורשת ותוכנית ציוני דרך.

## קישורים חיצוניים
* 

* רחלי מלק-בודה, וידויים של לוחמים: חייהם הסודיים של פעילי תש"ח, באתר מקור ראשון, 5 במאי 2020

## הערות שוליים

קטגוריה:מכתבים
קטגוריה:אוספים בישראל
הרופאים הצעירים (סרט, 1961)

**הרופאים הצעירים** (באנגלית: **The Young Doctors**) הוא סרט דרמה אמריקאי בשחור-לבן משנת 1961 בבימויו של פיל קרלסון, עם פרדריק מארץ', בן גאזארה ואדי אלברט בתפקידים הראשיים.

התסריט מבוסס על רב המכר "האבחנה הסופית" ("The Final Diagnosis") של ארתור היילי  משנת 1959.

העלילה מתרחשת ברובה בתוך בית חולים עירוני ועוסקת בעיקר ביריבות בין פתולוג ותיק לבין פתולוג צעיר שנשלח על ידי הנהלת בית החולים כדי להחליף אותו.

זה סרטו הראשון של ג'ורג' סיגל שמופיע בו בתפקיד קטן של מתמחה בפתולוגיה.

בתחילת הסרט נשמע קולו של רונלד רייגן כשהוא קורא חלקים משבועת הרופאים שנוסחה ב-1948 על ידי ההסתדרות הרפואית העולמית.

## תקציר העלילה
ד"ר פירסון (פרדריק מארץ') מכהן 25 שנים כמנהל המכון הפתולוגי והמעבדה בבית חולים עירוני. מנהל בית החולים תומסלי (ארתור היל) וחברי ההנהלה לא מרוצים מתפקודו כמנהל. תשובות פתולוגיות מתקבלות באיחור. פירסון מתלונן על חוסר בכוח אדם והם ממנים את ד"ר קולמן (בן גאזארה) כעוזר בתקווה שיחליף אותו בזמן הקרוב.

פירסון אינו רוצה לעזוב. הוא מקבל את קולמן בקרירות ומנסה להצר את צעדיו. קולמן מתמנה לאחראי על המעבדה אך הערותיו נתקלות בהתנגדות של הלבורנט הראשי בניסטר (אדוארד אנדרוז) המקבל הוראות ישירות מפירסון.

קולמן נפגש במכון באחות המתלמדת קטי האנט (אינה באלין) לאחר שחשה ברע בעת צפייה בניתוח גופה על ידי פירסון. הוא מחזר אחריה והיא מתאהבת בו. קטי סובלת מכאב בברך ובדיקה וצילומי רנטגן מעלים חשד לגידול בעצם. הכירורגית ד"ר גריינג'ר (אלין מקמהון) מבצעת ביופסיה מהברך שנבדקת במעבדה על ידי פירסון וקולמן. פירסון חושב שמדובר בגידול ממאיר מסוג אוסטאוג'ניק סרקומה וקולמן חושב שלא. הביופסיה נשלחת לשני מומחים נוספים שגם הם חלוקים בדעתם אך פירסון בטוח באבחנתו. קטי עוברת קטיעה ומתברר שפירסון צדק באבחנתו.

דרמה נוספת היא של המתמחה במחלקת הפנימית ד"ר אלכסנדר (דיק קלארק) ואשתו אליזבת (פיליס לאב) שנמצאת במעקב היריון אצל ד"ר דורנברגר (אדי אלברט). ההיריון הזה חשוב להם כי הם איבדו תינוקת מדלקת ריאות. האם היא Rh שלילי והאב חיובי. ד"ר קולמן מבקש לבצע מבחן קומבס אך פירסון לא מאשר את רכישת הריאגנטים היקרים. הוא מבצע שתי בדיקות רגילות (חלבון גבוה בדם ובדיקת Saline) ומודיע שהכל בסדר. את ההזמנה לבדיקת קומבס הוא קורע.

נולד תינוק שסובל מתמס דם של היילוד ומצבו קשה. בדיקת דם נשלחת לבית חולים אחר והתוצאה למבחן קומבס היא חיובית. פירסון מתוודה שלא ביצע את הבדיקה וד"ר דורנברגר גוער בו ומאיים עליו שאם התינוק ימות הוא יגמור איתו חשבון.

ד"ר דורנברגר מבצע בתינוק החלפת דם וגם החייאה בתוך התהליך. לבסוף התינוק ניצל אך פירסון יודע שדרכו הסתיימה וכותב מכתב התפטרות. הוא נפרד בלחיצת יד מקולמן ומייעץ לו שיפעל רק בדרך רפואית ומדעית ולא ייתן לביורוקרטיה של בית החולים להפריע ולהתיש אותו.

## צוות השחקנים

## קישורים חיצוניים

*הרופאים הצעירים 1961, באתר יוטיוב
*הרופאים הצעירים 1961, באתר TCM
קטגוריה:ערכים שבהם תבנית בריטניקה אינה מתאימה
קטגוריה:סרטי 1961
קטגוריה:סרטים אמריקאיים
קטגוריה:סרטים באנגלית
קטגוריה:סרטי שחור-לבן אמריקאיים
קטגוריה:סרטים מבוססי ספרים
קטגוריה:סרטי יונייטד ארטיסטס
קטגוריה:סרטי בתי חולים
קטגוריה:סרטים על רפואה
קטגוריה:סרטי דרמה אמריקאיים
קטגוריה:סרטים רומנטיים
ג'וינר

קטגוריה:שמות משפחה אנגליים
קטגוריה:שמות משפחה לפי עיסוק
בזיל איידנבנץ

**בזיל איידנבנץ** (בגרמנית: **Basil Eidenbenz** נולד: 9 בינואר 1993) הוא שחקן קולנוע וטלוויזיה שווייצרי .

## ביוגרפיה
איידנבנץ נולד בציריך, שווייץ ב-9 בינואר 1993. הוא למד פיתוח קול בקונסרבטוריון המוזיקה של ציריך לפני שהחל ללמוד בבית הספר האירופאי למשחק  ובמרכז ג'יילס פורמן למשחק בלונדון אותו סיים בשנת 2013.

## קריירה
איידנבנץ החל את הקריירה שלו בסרט קומדיה גרמני "Liebling, lass uns scheiden"  (יקירתי, בואי נתגרש) בשנת 2010.

בשנת 2012 שיחק בתפקיד ראשי בדרמה הרומנטית "Boys Are Us".
משנת 2010 הוא שיחק במשך שנתיים בתפקיד ראשי בסיטקום השווייצרי "Best Friends". בשנת 2016 ערך את הופעת הבכורה שלו בטלוויזיה הבריטית בדרמת ההיסטוריה ויקטוריה.

בשנת 2017 שיחק בסרט הקולנוע הכחשה. שנה לאחר מכן שיחק בסדרה "X Company" בתפקיד חוזר. באותה שנה שיחק בסרט הקולנוע בן של אם אחרת, המבוסס על סיפור אמיתי אודות הכיבוש הגרמני באיי התעלה, על אישה מהאי ג'רזי בשם לואיזה גולד (בגילומה של ג'ני סיגרוב), שמספקת מחסה לעובד כפייה רוסי צעיר הנמלט (בגילומו של ג'וליאן קוסטוב), ומסתירה אותו מהגרמנים בעזרת אחיה הרולד לה דרולינק ואחותה אייבי פורסטר.

בשנת 2018 שיחק בתפקיד קטן בסרט המועדפת. שנה לאחר מכן שיחק בתפקיד ראשי בסרט "הו רמונה", הפקת שירות הזרמת המדיה נטפליקס. באותה שנה החל לשחק בתפקיד ראשי בסדרת הטלוויזיה "The Athena". הוא שיחק בסדרה בשתי עונותיה.

בשנת 2019 שיחק בתפקיד ראשי בסרט הקולנוע "Wildlings".

בשנת 2021 לוהק לתפקיד אסקל בסדרת הטלוויזיה המכשף.

## פילמוגרפיה

## קישורים חיצוניים

קטגוריה:שווייצרים
קטגוריה:שחקני קולנוע וטלוויזיה שווייצרים
קטגוריה:שווייצרים שנולדו ב-1993

## הערות שוליים
קרל מולביידה

**קרל ברנדן מולבַַַַַיידה** (בגרמנית: **Karl Brandan Mollweide**; 3 בפברואר 1774 - 10 במרץ 1825, לייפציג), מתמטיקאי אסטרונום גרמני.
## חייו
קרל מולביידה נולד בעיירה כ-15 ק"מ מבראונשווייג של היום. בגיל 14 הוא גילה כישרון למתמטיקה ולאחר סיום בית הספר בשנת 1793 החל ללמוד באוניברסיטה אצל יוהאן פרידריך פפאף. בסיום הקורס הוא קיבל הצעה ללמד באוניברסיטה זו. אמנם לאחר שלוש שנים מחלקת מתמטיקה נסגרה ומולביידה חזר הביתה.

בשנת 1800 הוא קיבל הצעה למשרת פרופסור למתמטיקה ואסטרונומיה באוניברסיטת האלה. הוא עבד שם במשך 11 שנים ורוב העבודות החשובות שלו בוצעו בתקופה זו.

בשנת 1805 הוא פרסם עבודה בהקשר לבעיות של היטל מרקטור והציע שיטה חדשה שקיבלה שם "היטל מולביידה". שיטה זו נותנת דיוק משופר בתחומי של קו רוחב מ-40.7 מעלות צפון ועד ל-40.7 מעלות דרום. בהמשך שיטה זו קיבלה הרחבה ושיפורים על ידי מתמטיקאי צרפתי ז'אק בבינה והונגרי ג'רג' ארדי קראוס.

עבודה נוספת של מולביידה הייתה קשורה עם טריגונומטריה והוכחת נסוחאות ידועות כ"נוסחאות מולביידה".

בשנת 1811 מולביידה עבר לאוניברסיטת לייפציג קוביל מינוי לפרופסור לאסטרונומיה ומתמטיקה. אוגוסט פרדיננד מוביוס היה בין תלמידיו באוניברסיטה. בנוסף לתפקיד פרופסור מולביידה היה מנהל מצפה כוכבים של המוסד. בשנת 1814 הוא החליט לעבוד לתפקיד של פרופסור לאסטרונומיה ומוביוס ירש אותו בתפקיד פרופסור למתמטיקה.

בשנים 1820–1823 מולביידה היה דיקן פקולטה לפילוסופיה של האוניברסיטה.

## קישורים חיצוניים

* ביוגרפיה

קטגוריה:מתמטיקאים גרמנים
קטגוריה:אסטרונומים גרמנים
קטגוריה:סגל אוניברסיטת לייפציג
קטגוריה:גרמנים שנולדו ב-1774
קטגוריה:גרמנים שנפטרו ב-1825
אבי ברגר

**אבי ברגר** (נולד ב-1963) הוא מנהל ישראלי ואל"ם במילואים, כיהן כמנכ"ל משרד התקשורת בין השנים 2013–2015.

## ביוגרפיה
ברגר בעל תואר B.Sc בהנדסת חשמל מאוניברסיטת תל אביב ותואר שני בהנדסת חשמל מ-UCLA.

ברגר התגייס לצה"ל ב-1985 ופרש ב-2007, תפקידו האחרון היה ראש מחלקת אמצעי לחימה באגף התקשוב, והיה אחראי בין היתר על מערכת הסלולר הצבאית ורד הרים על תשתית הסיבים האופטיים בצבא. הוא השתחרר בדרגת אל"ם. לאחר פרישתו מונה לסמנכ"ל פיתוח ומחקר עסקי בחברת תדיראן קשר.

בשנת 2008 מונה לסמנכ"ל הטכנולוגיות של פרטנר ופרש בשנת 2012 על רקע שינויים ארגוניים בחברה. בתקופתו נבנתה הרשת המהווה את הדור הרביעי בחברה.

בשנת 2013 החל לכהן כמנכ"ל משרד התקשורת תחת השר גלעד ארדן. בשנת 2015, עם החלטות של ארדן שלא להיכנס לממשלה החדשה שהוקמה, פוטר ברגר בשיחת טלפון ביומו הראשון של שר התקשורת הנכנס, בנימין נתניהו.

ברגר כיהן כדירקטור בחברת חלל תקשורת משנת 2018 וזאת במקום בני משפחת אלוביץ' שנאלצו לוותר על השליטה בחברה, ופרש בשנת 2020.

ברגר הוא אחד העדים במשפט נתניהו בתיק 4000, בעדותו הוא מסר כי הופעל עליו לחץ לאשר את עסקת בזק-Yes.

## הערות שוליים

קטגוריה:מנכ"לי משרד התקשורת
קטגוריה:חיילי חיל הקשר והתקשוב
קטגוריה:אלופי-משנה בצה"ל
קטגוריה:דירקטורים ישראלים
קטגוריה:בוגרי אוניברסיטת תל אביב
קטגוריה:בוגרי אוניברסיטת קליפורניה בלוס אנג'לס
קטגוריה:ישראלים שנולדו ב-1963
תשלום

[250px|ממוזער|שמאל|[קופאי הדורש תשלום במזומנים בלבד]]
[250px|ממוזער|שמאל|תשלום לזוכים ב[תחרות כישרונות בניגריה, בהמחאה גדולת ממדים]]
**תשלום** הוא מסירה רצונית של כסף מגוף אחד (אדם או חבר בני אדם) לגוף אחר בתמורה לטובין שמספק מקבל התשלום, לשם קיום חובה חוקית (כגון תשלום קנס) או מטעמי נדבנות.

התשלום מתבצע בשתי דרכים עיקריות:
* בכסף, באמצעי התשלום המשמשים להעברתו: מזומנים, המחאה, כרטיס אשראי, העברה בנקאית, תשלום בנייד וכו'. בתשלום במזומנים מעורבים רק המשלם ומקבל התשלום, אך בדרכי תשלום אחרות מעורבים גורמים נוספים, כגון בנקים וחברות כרטיסי אשראי.
* בשווה כסף, כגון בהעברת מניות או בסחר חליפין.

אופן התשלום נקבע בהסכמה בין הצדדים (המשלם ומקבל התשלום), ולעיתים הוא מוכתב על ידי מקבל התשלום, למשל בסירוב לקבל תשלום בהמחאה או בכרטיס אשראי.

תשלום במזומנים מתקיים עוד מהעת העתיקה. הוא נעשה בדרך כלל בהילך החוקי של המדינה שבה מתבצע התשלום, אך מתאפשר גם תשלום במטבע אחר (כאשר אין חוק האוסר זאת). לעיתים מגבילה החקיקה את גובה התשלום המותר במזומנים. באמצע המאה העשרים התפתח התשלום בכרטיסי אשראי, שהלך וגדל במשך השנים על חשבון אמצעי תשלום אחרים. במאה ה-21 התפתח תשלום באמצעות אפליקציות מובייל כגון bit וגוגל פיי.

יש עסקאות שבהן התשלום ניתן בבת אחת, ואחרות שבהן התשלום ניתן בצעדים אחדים (למשל רכישה בעשרה תשלומים חודשיים). בעסקה מתמשכת, למשל תשלום על אספקת חשמל או רכישת מנוי על עיתון, התשלום המוסכם ניתן שוב מדי תקופה, בהתאם למוצר או לשירות שסופקו. לעיתים מבטיח מקבל התשלום הנחה על תשלום מידי (או תשלום מראש), או לחלופין גובה ריבית על תשלום דחוי.

כאשר מקבל התשלום הוא עסק, החקיקה מחייבת אותו לתת קבלה על כך. גם כאשר אין חובה לתת קבלה ניתנת לעיתים קבלה, כהוכחה לכך שהתשלום בוצע.

שיקולי מס משפיעים לפעמים על מועד התשלום, למשל הקדמתו מהשנה הבאה לשנה הנוכחית (לשם הגדלת ההוצאות של המשלם בשנה הנוכחית) או דחייתו מהשנה הנוכחית לשנה הבאה (לשם הקטנת ההכנסות של מקבל התשלום).

בעסקה בה הוסכם על קבלת טובין תמורת תשלום, הימנעות מתשלום היא עבירה פלילית. לדוגמה, בישראל נחשב מעשה של "סעד וברח" (בריחה מתשלום במסעדה) לעבירה פלילית תחת סעיף קבלת דבר במרמה (סעיף 415 לחוק העונשין), שעונשו המקסימלי הוא עד 3 שנות מאסר בפועל.

## בחוקי מדינת ישראל
אחדים מחוקי מדינת ישראל עוסקים בהסדרה של תשלומים, בהם:
* הוראות מס הכנסה (ניהול פנקסי חשבונות), תשל"ג-1973 מחייבות עסק לתת קבלה על כל תשלום המתקבל בו, ולרשום את התשלום בספר החשבונות של העסק.
* חוק מס ערך מוסף מחייב עוסק לרשום כל תשלום שהוא מקבל.
* חוק כרטיסי חיוב, התשמ"ו-1986, מסדיר את השימוש בכרטיסי חיוב ובכרטיסי אשראי.
* חוק לצמצום השימוש במזומן מגביל את גובה התשלום המותר במזומנים, במטרה לצמצם את ההון השחור ולהיאבק בהלבנת הון, השתמטות ממס, מימון טרור ועוד.
* חוק הגנת השכר מסדיר את אופן תשלום השכר, וקובע: "שכר עבודה ישולם במזומנים, אך מותר שישולם בשיק או בהמחאת דואר, אם דרך תשלום זאת נקבעה בהסכם קיבוצי או בחוזה עבודה או שהעובד הסכים לה בדרך אחרת", ומוסיף: "מותר בהסכמת העובד לשלם חלק משכר עבודה באוכל ובמשקאות המיועדים לצריכה במקום העבודה, להוציא משקאות משכרים, או בדיור, אם דרך תשלום זאת נקבעה בהסכם קיבוצי או בחוזה עבודה או שהיא נוהג מקובל בתנאי עבודה, ובלבד שהשווי המיוחס לכל אלה לא יעלה על המקובל בשוק."
* חוק הגנת הצרכן קובע כללים בעניין תשלומים בעסקאות.

## קישורים חיצוניים

## הערות שוליים

*
קטגוריה:כלכלה
מאפס

**מאפס** של תת-קבוצה באלגברה, ובמיוחד בתורת החוגים, הוא אוסף האיברים שמכפלתם באיברי הקבוצה היא אפס. למאפסים חשיבות מרכזית במיקום ובתורת ההצגות של אלגברות. איברים בעלי מאפס לא-טריוויאלי הם בדיוק מחלקי אפס.

## הגדרות
יהי R חוג ותהי S\subseteq R תת-קבוצה כלשהי. המאפס (השמאלי) של S ב-R הוא: \operatorname{Ann}_R(S)=\{r\in R|r\cdot s=0\ \forall s\in S\}. ניתן להגדיר את המאפס הימני באופן דומה; כאשר יש צורך להבהיר האם מדובר במאפס ימני או שמאלי, מוסיפים את האות l או r לסימון המאפס. בהמשך הערך נדון במאפסים שמאליים, אם כי ניתן להגדיר ולהוכיח תכונות מתאימות למקרה של מאפסים ימניים.

## תכונות
* המאפס של תת-קבוצה הוא אידיאל שמאלי, ומדובר באידיאל שמאלי אמיתי אם (ורק אם) תת-הקבוצה מכילה איבר שונה מאפס
* המאפס של אידיאל שמאלי הוא אידיאל דו-צדדי
*המאפס מונוטוני (הפוך) ביחס להכלה: אם S\subseteq T תתי-קבוצות של חוג R אז \operatorname{Ann}_R(T) \subseteq \operatorname{Ann}_R(S)
*בכל חוג R מתקיים \operatorname{Ann}_R(S \cup T)=\operatorname{Ann}_R(S)\cap \operatorname{Ann}_R(T) לכל שתי תתי-קבוצות S,T\subseteq R
* תת-חוג של חוג פשוט ארטיני מקיים את תנאי השרשרת העולה על מאפסים של תתי-קבוצות, כלומר כל שרשרת עולה של מאפסים של תתי-קבוצות - מתייצבת. ולהפך, משפט גולדי קובע כי חוג ראשוני למחצה בעל ממד אחיד סופי ומקיים את תנאי השרשרת העולה על מאפסים משוכן בחוג פשוט ארטיני (למעשה, קובע המשפט כי חוגים אלו הם בדיוק אלו שחוג השברים הקלאסי שלהם הוא פשוט ארטיני)

## דוגמות
*בתחום אין מחלקי אפס, ולכן אין מאפסים לא-טריוויאליים
* בחוג \mathbb{Z}/n\mathbb{Z} המאפס של m הוא האידיאל הנוצר על ידי \frac{n}{\operatorname{gcd}(n,m)} (אכן, האיברים שאינם מחלקי אפס בחוג זה הם בדיוק האיברים ההפיכים, שהם המספרים הזרים ל-n)
* החוג: F\times F\times \cdots\  אינו מקיים את תנאי השרשרת העולה על מאפסים

## לקריאה נוספת

* Goldie, A.W. (1958). "The structure of prime rings under ascending chain conditions". Proc. London Math. Soc. 8 (4): 589–608.
* Goldie, A.W. (1960). "Semi-prime rings with maximal conditions". Proc. London Math. Soc. 10: 201–220.
* Graduate Algebra: Noncommutative View, Louis Halle Rowen, Graduate Studies in Mathematics, Publication Year 2008: Volume 91

קטגוריה:מבנים אלגבריים
קטגוריה:תורת החוגים
אהוד הדר

**אהוד הדר** (27 בינואר 1937 – 3 ביוני 1996) היה מנכ"ל רכבת ישראל בין השנים 1994 ל-1996.

## ביוגרפיה
הדר נולד והתגורר ברחובות.

בשנות ה-70 ניהל את נמל אילת, בתקופתו הוביל מהלכי מודרניזציה והתייעלות בנמל.

לאחר מכן מונה הדר לסמנכ"ל תפעול ברשות הנמלים והרכבות, בשנות ה-80 התבצעה רפורמה תפעולית בנמלים תחת ניהולו. בגין הרפורמה זכה בשנת 1982 בפרס קפלן, ביחד עם אלי טילס.

בנובמבר 1994 מונה למנכ"ל הרכבת. במהלך כהונתו נפתחה תחנת רכבת השלום, הותקנה מערכת כרטוס אוטומטית ונחתמו הסכמים להבאת רכבות חדישות מחוץ לישראל.

במקביל לכהונתו התנהלה חקירה בחשד לאי סדרים ברכבת (פרשת "רכבת הזבל"), שהחלו עוד בטרם ניהל את החברה. ביוני 1996 נמצא הדר מת ביער חולדה, במכתב שהשאיר למשפחתו כתב "אני מצטער על עוגמת הנפש. אני עייף. האמת תוכח, אבל אין לי סבלנות לחכות". לאחר מותו נוקה שמו מהפרשה.

תחנת הרכבת ברחובות נקראת על שמו של הדר, מעל ל-20 שנה מתקיים טורניר טניס ברחובות על שמו של הדר.

## הערות שוליים

קטגוריה:מנכ"לי רכבת ישראל
קטגוריה:זוכי פרס קפלן
קטגוריה:רחובות: אישים
קטגוריה:אישים שעל שמם תחנות רכבת בישראל
קטגוריה:ישראלים שנולדו ב-1937
קטגוריה:ישראלים שנפטרו ב-1996
קטגוריה:סמנכ"לי תפעול ישראלים
קטגוריה:אישים הקבורים ברחובות
הגן האקולוגי בטכניון

ממוזער|250x250 פיקסלים
ממוזער|שלט הכניסה לגן האקולוגי
**הגן האקולוגי בטכניון** הוא גן בוטני המשתרע על פני 22 דונם, בלב הקמפוס של הטכניון על מדרונו הצפון מזרחי של הכרמל. בתחום הגן עובר ערוץ הניקוז של נחל בן דור המתחבר לנחל קישון.

## היסטוריה
הגן הוקם בשנת 1982 ביוזמתו של זאב נאווה, ובתמיכתו של נשיא הטכניון דאז, עמוס חורב, השטח עליו משתרע הגן שימש ברובו כאתר פסולת. רון לובינגר תכנן את שיקומו של השטח בגן.

ב-2011, קיבל הגן הכרה של "גן בוטני" על ידי "מועצת הגנים הבוטניים" מטעם משרד החקלאות.

## מתחמים בגן
* גן מעבדה – גן דינמי שבו מתבצעים מחקרים שימושיים בצמחים לצד תצוגה של מיני צמחים חסכוניים במים, שימושיים לחקלאות, שימושיים לעיצוב קרקע ומדרונות ועוד.
* גן לחינוך סביבתי – גן השם דגש על חינוך, העשרה והדרכה למבקרים בגן.
* גן לצמחי הכרמל – גן לתצוגת צמחי הכרמל, המהווה גם מרכז לשימור מינים נדירים של הכרמל ומקום מקלט במקרה הצורך למינים אחרים ומשמש לריבוי והפצה של מיני הבר כצמחים לגינון.

## קישורים חיצוניים

* 

## הערות שוליים

קטגוריה:ישראל: גנים בוטניים
קטגוריה:הטכניון - מכון טכנולוגי לישראל
2046

## לוח שנה

## קישורים חיצוניים

קטגוריה:המאה ה-21 לפי שנים
קטגוריה:שנים עתידיות
2050

## לוח שנה

## קישורים חיצוניים

* 

קטגוריה:המאה ה-21 לפי שנים
קטגוריה:שנים עתידיות
2051

## אירועים צפויים
* אפריל: אחד מהמסרים שנשלחו על ידי METI לחלל החיצון בשנת 1999, צפוי להגיע ליעדו: כוכב גליזה 777 .

## לוח שנה

קטגוריה:המאה ה-21 לפי שנים
קטגוריה:שנים עתידיות
וילמור-סור-טארן

**וילמור-סור-טארן** (בצרפתית: **Villemur-sur-Tarn**) היא עיירה במחוז גארון עילית, בדרום-מערב צרפת, המשמשת כמרכז מינהלי של הנפה. הנהר טארן חוצה את העיירה.

בעיר מתגוררים כ־6000 תושבים (נכון ל-2018).

העיר נוסדה במהלך ימי הביניים והייתה בעלת ביצורים חזקים שנבנו במהלך המאה ה-14 שבחלקם השתמרו עד היום. במהלך מלחמת מאה השנים כל האזור נכבש על ידי האנגלים, אך את העיירה הם לא הצליחו לכבוש. ציון נוף נוסף של העיירה היא כנסיית מיכאל הקדוש מהמאה ה-14. העיירה סבלה משיטפון שהתרחש בשנת 1930 במהלך מספר בתים נהרסו. במהלך מלחמת העולם השנייה בעיר פעל אוגוסט אריבה שהציל מספר ילדים יהודים במוסד חינוכי אותו ניהל. על פעילות זו הוא קיבל הכרה כחסיד אומות העולם.

## קישורים חיצוניים

* 

קטגוריה:מידי פירנה: ערים
קריסטלין

באנטומיה, **קריסטלין** (בלועזית: **Crystallin **) הוא חלבון מבני מסיס במים, הנמצא בעדשה ובקרנית העין, האחראי על שקיפות המבנה.
חלבונים אלו זוהו גם במקומות נוספים בגוף כמו בלב, ובתוך גידולים אלימים של סרטן השד.
מאז שהתגלה כי פציעה בעדשה עשויה לקדם התחדשות של תאי עצב, קריסטלין הפך לאזור מושא למחקר נוירולוגי.

## תפקיד
תפקידו העיקרי של הקריסטלין בעדשת העין הוא ככל הנראה להגדיל את מקדם השבירה מבלי לחסום מעבר של אור.
עם זאת, זהו לא תפקידו היחיד. התברר כי לקריסטלינים קיימים תפקידים מטבוליים ורגולטוריים נוספים, הן בתוך עדשת העין והן באיברים אחרים בגוף.

## פעילות אנזימטית
קריסטלינים מסוימים הם אנזימים פעילים, ולעומתם אחרים חסרים פעילות, אבל מראים הומולוגיה לאנזים אחרים.

## קישורים חיצוניים

## הערות שוליים

קטגוריה:חלבונים
קטגוריה:עין
קטגוריה:עדשות
To Be Human (שיר של מרינה)

**To Be Human** (בעברית: **להיות אנושי/ת**) הוא שיר שהוקלט על ידי הזמרת-יוצרת הוולשית מרינה. השיר יצא לאור ב-4 באפריל 2019, על ידי חברת התקליטים אטלנטיק רקורדס, כסינגל הרביעי מתוך אלבום האולפן הרביעי שלה, *[[Love + Fear]]*.

## רקע והוצאה
ב-2018, במטרה להתחיל רשמית פרק חדש בקריירה שלה, הודיעה מרינה בטוויטר שהיא מסירה את "and the diamonds" משם הבמה שלה, ומעתה תוציא מוזיקה תחת השם הפרטי בלבד, מרינה (מסוגנן באותיות גדולות; MARINA). היא הסבירה, "לקח לי הרבה יותר משנה להבין שהרבה מהזהות שלי קשורה במי שהייתי כאמנית,... ולא נשאר הרבה ממי שהייתי". לאחר ההכרזה, הוציאה מרינה את הסינגל הראשון שלה תחת השם החדש, "Baby", עם הלהקה הבריטית קלין בנדיט. ב-14 בפברואר 2019, הכריזה דיאמנדיס על אלבומה הרביעי, *[[Love + Fear]]*, אלבומה הראשון תחת השם "מרינה". רשימת הרצועות נחשפה באותו יום, ו-"To Be Human" נכלל בה כרצועה השביעית באלבום.

*Love + Fear* הוא אלבום כפול, המורכב משני קטעים, כאשר כל אחד מהם בוחן את התיאוריה של הפסיכולוגית אליזבת קובלר-רוס, לפיה בני אדם מסוגלים לחוות רק את שני הרגשות הללו. "To Be Human" מופיע בחלק ה-"Love" של האלבום, המוקדש לשירים עם מילים העוסקות במחשבות ורגשות חיוביים.

בסמוך לצאתו, עלה השיר לרשת הזרמת המדיה ספוטיפיי, תוך שנכנס לרשימת השירים המוזרמים ביותר בספוטיפיי בממלכה המאוחדת באותו היום, בה הגיע למקום ה-193. נכון לינואר 2022, צבר השיר למעלה מ-22 מיליון השמעות בסך הכל.

## כתיבה והרכב

השיר נכתב על ידי מרינה, והופק על ידי ג'ואל ליטל. מרינה הקליטה את השיר באולפן ההקלטות של ג'ואל ליטל בלוס אנג'לס. ב-5 באפריל, העלתה מרינה לטוויטר שלה סרטון שלה, המסביר את חשיבות השיר באלבום.

בראיון לאפל מיוזיק, במהלך שבוע ההוצאה של *Love + Fear*, חשפה מרינה כי זהו השיר האהוב עליה בחלק ה-Love של האלבום. היא הוסיפה והסבירה על השיר: 

## ביקורות
ניק לואו מ-*Clash* כינה את השיר "טעון מבחינה פוליטית", ואף ציין כי הוא "יכול היה להשתלב בצורה מושלמת" באלבום הבכורה של מרינה, *[[The Family Jewels]]*.

## וידאו קליפ
הווידאו קליפ הרשמי של השיר פורסם ב-8 באפריל 2019. הקליפ בוים על ידי אנה פטרקינה וצולם בקיוטו, יפן.

נכון למאי 2023, זכה הקליפ ללמעלה מ-8.7 מיליון צפיות.

## קרדיטים
### הקלטה
* מקום הקלטה – אולפן גולדן אייג', לוס אנג'לס

### אנשי צוות
* מרינה דיאמנדיס – שירה, כתיבה, קלידים
* ג'ואל ליטל – קלידים, תכנות תופים, הנדסה, סינתיסייזר, כלי הקשה
* ג'ף סוואן – הנדסת מיקסינג
* ניקו בטיסטיני – עוזר הנדסת מיקסינג
* דייב קוץ' – הנדסת מאסטרינג

## קישורים חיצוניים
* סרטון השיר, באתר יוטיוב

## הערות שוליים

קטגוריה:שירי מרינה דיאמנדיס
קטגוריה:שירים באנגלית
קטגוריה:שירים שנכתבו על ידי מרינה דיאמנדיס
קטגוריה:סינגלים בהוצאת אטלנטיק רקורדס
טום טוגנדהאט

**טום טוגנדהאט** (באנגלית: **Tom Tugendhat**; נולד ב-27 ביוני 1973) הוא פוליטיקאי בריטי חבר המפלגה השמרנית. מכהן כנציג מחוז טונברידג' בבית הנבחרים.

## ביוגרפיה
טוגנדהאט נולד בלונדון וגדל במחוז קנט. הוא בן למשפחה קתולית ולו שורשים יהודים. סבו מצד אביו, יהודי יליד וינה, היגר בשנות ה-20 ללונדון לצורך לימודיו, שם המיר דתו לנצרות קתולית במטרה להינשא.

ב-1995 סיים תואר ראשון בתאולוגיה באוניברסיטת בריסטול וב-1996 סיים תואר שני בלימודי האסלאם מאוניברסיטת קיימברידג'. במהלך לימודיו למד ערבית בתימן. בנוסף הוא דובר צרפתית, איטלקית, פשטו ודארי. לאחר הלימודים עבד כעיתונאי בביירות והקים חברת יחסי ציבור מקומית בלבנון. לאחר שובו לבריטניה עבד כאנליסט בתחום האנרגיה בחברת בלומברג.

ב-2003 התנדב לצבא המילואים הבריטי. הודות לידיעת השפה הערבית, הוצב עם פרוץ מלחמת המפרץ השנייה כקצין מודיעין בחיל הנחתים המלכותי והשתתף בפלישה לעיראק. לאחר המלחמה חזר ללונדון אך עד מהרה נקרא שוב לשירות וסייע במאמצי השיקום הכלכלי של עיראק. ב-2005 נשלח על ידי משרד החוץ הבריטי לאפגניסטן לסייע במאמצי כינון הממשל החדש. הוא שימש יועץ במועצת הביטחון הלאומי של אפגניסטן ושימש יועצו של מושל מחוז הלמנד. לאחר שנתיים שב לאנגליה וב-2007 חזר לשנתיים נוספות באפגניסטן כשיחידת חיל הנחתים בה שירת בעבר הוצבה שוב במדינה. על שירותו עוטר כחבר במסדר האימפריה הבריטית. בהמשך שירותו הצבאי שימש כיועץ אסטרטגי בצבא ויועצו של ראש מטה ההגנה, עד שחרורו ב-2013.

ב-2015 נבחר לראשונה לבית הנבחרים הבריטי כנציג מחוז טונברידג'-מולינג וחבר מפלגת השמרנים. ביולי 2017 נבחר ליושב ראש ועדת החוץ של בית הנבחרים והיה בכך לצעיר ביותר הנושא בתפקיד זה. טוגנדהאט הוא חבר המועצה המלכותית מ-2022.

ביולי 2022 הכריז על התמודדותו למנהיגות המפלגה השמרנית במקומו של בוריס ג'ונסון שהתפטר. הוא נהנה מתמיכה של 37 חברי פרלמנט בסיבוב הראשון של הבחירות במפלגה, אך הודח בסיבוב השלישי לאחר שקיבל תמיכה של 31 חברים. לאחר הבחירות מונה לשר לענייני ביטחון פנים במשרד הפנים בקבינט של ליז טראס. לאחר הפסד המפלגה בבחירות הכלליות ב-2024, התמודד טוגנדהאט שוב למשרת מנהיג המפלגה, הוא הודח בסיבוב השלישי.

נשוי לאניסיה ואב לשניים.

## קישורים חיצוניים

* 

* אודות באתר האינטרנט של טום טוגנדהאט
* טום טוגנדהאט באתר הפרלמנט הבריטי

## הערות שוליים

קטגוריה:פוליטיקאים בריטים
קטגוריה:חברי המפלגה השמרנית (הממלכה המאוחדת)
קטגוריה:חברי הפרלמנט של הממלכה המאוחדת (2015–2017)
קטגוריה:חברי הפרלמנט של הממלכה המאוחדת (2017–2019)
קטגוריה:חברי הפרלמנט של הממלכה המאוחדת (2019–2024)
קטגוריה:מסדר האימפריה הבריטית
קטגוריה:בוגרי אוניברסיטת קיימברידג'
קטגוריה:בוגרי אוניברסיטת בריסטול
קטגוריה:אנגלים ממוצא יהודי-אוסטרי
קטגוריה:חברי המועצה המלכותית
קטגוריה:חברי הפרלמנט של הממלכה המאוחדת (מאז 2024)
קטגוריה:בריטים שנולדו ב-1973
שאנדור אימרה

**שאנדור אימרה** (במקור **שנפלד-Schönfeld**, בהונגרית: **Imre Sándor**; נאג'ווארד, 26 בדצמבר 1891 – מקום לא ידוע, בסביבות 1944) היה מחזאי, מתרגם, סופר, היסטוריון תיאטרון יהודי-הונגרי שניספה בשואה.

## קורות חיים
שאנדור שנפלד נולד במשפחה יהודית כבנם של ליפוט שנפלד, רואה חשבון, ושל רוזה שנברגר. הוא סיים את לימודיו ואת בחינות הבגרות בבודפשט. הוא התכונן לקריירת עורך דין ולמד משפטים, אך למד גם אסתטיקה במהלך שנותיו באוניברסיטה, ועסק בתיאוריה ובפרקטיקה של התיאטרון. מ-1923 הוא היה הבמאי-דרמטורג של התיאטרון ההונגרי של קלוז'. הוא נטל חלק חשוב בפיתוח ספרות הדרמה ההונגרית ברומניה ולחם למען פיתוח "שפת תיאטרון" מודרני ותקני.

אימרה כתב סיפורים קצרים, שירים ומאמרים אסתטיים, והיה מבקר התיאטרון ב"עיתון המזרחי" (Keleti Újság) (1923–1922). כרך ספרו ראה אור בשם ד"ר ינה ינוביץ' והתיאטרון. (קלוז', 1922). הוא חיבר גם את ד"ר ינה ינוביץ', שלושים שנות משחק ועשרים ושתיים שנות מנהל תיאטרון. אלבום זיכרון, כולל מחקר תולדות התיאטרון של ינוביץ' (אוראדיה, 1924).
* הוא עיבד למחזה את הרומן של גזה טאברי "זכר האייל" עבור תיאטרון סיגליגט באוראדיה.
* הוא העלה על במת התיאטרון את מחזהו של הסופר ומחזאי היהודי-אוסטרי ארתור שניצלר בשם רייגן (Reigen) שהועלה בבכורה ב-1921 בשם "ריקוד מעגל".
* הוא תרגם יצירות של המחזאי השוודי יוהאן אוגוסט סטרינדברג (סונטת הרוחות).
* תרגם גם את יצירתו של המחזאי הגרמני פרנק ודקינד (תיבת פנדורה).
* היה כתב בשבועון Revü בסאטו מארה (1932–1933).

כיהודי נלקח לשרות העבודה (עבודות כפייה לגברים יהודי עבור הצבא ההונגרי) במלחמת העולם השנייה ומת במקום לא ידוע.

## עבודותיו (מבחר)
* ינה ינוביץ' והתיאטרון ; איגוד השחקנים של טרנסילבניה ובאנאט, קולוז'וואר, 1924
* כמו היין החדש (מחזה, הוצג בתיאטרון האופרטה של בודפשט, בודפשט, 1927)
* תיאטרון. אוסף מחקרים, אסתטיקה תיאטרלית והרצאות באוניברסיטה, אוראדיה, 1939

## מאמרים קשורים
* עיתונות התיאטרון ההונגרי ברומניה

## לקריאה נוספת
* Romániai magyar irodalmi lexikon: Szépirodalom, közírás, tudományos irodalom, művelődés II. (G–Ke). Főszerk. Balogh Edgár. Bukarest: Kriterion. 1991. 

## קישורים חיצוניים
* [אימרה שאנדור באוניאופדיה](https://hu.unionpedia.org/Imre_Sándor_(dramaturg))
* ספרו של אימרה שאנדור ינה ינוביץ' והתיאטרון
* ספרו של אימרה שאנדור "תיאטרון" מחקרים

## הערות שוליים

קטגוריה:מתרגמים יהודים הונגרים
קטגוריה:סופרים יהודים הונגרים
קטגוריה:מחזאים יהודים הונגרים
קטגוריה:היסטוריונים יהודים הונגרים
קטגוריה:מתרגמים שנספו בשואה
קטגוריה:סופרים ומשוררים שנספו בשואה
קטגוריה:מחזאים שנספו בשואה
קטגוריה:היסטוריונים שנספו בשואה
קטגוריה:אישים במחנות שרות העבודה (הונגריה)
קטגוריה:הונגרים שנולדו ב-1891
קטגוריה:הונגרים שנפטרו ב-1944
קימנלאקסו

**קימנלאקסו** (בפינית: **Kymenlaakso**; בשוודית: **Kymmenedalen**) הוא אזור בפינלנד הגובל באזורים של אוסימה, פייט-המה, דרום סאבו, דרום קרליה ורוסיה. פירוש שמו הוא "עמק קימי". הנהר קימי הזורם בו הוא אחד הנהרות הגדולים בפינלנד, עם אגן ניקוז של 11% משטחה של פינלנד. לעיר קוטקה, עם 51,000 תושבים, נמל היבוא החשוב ביותר בפינלנד.

ממוזער|נהר קימי בקוטקה|ימין
קימנלאקסו היה אחד האזורים התעשייתיים הראשונים של פינלנד. הוא הפך לאזור החשוב ביותר לתעשיית עיסת הנייר בפינלנד. מאז סוף המאה ה-20 נסגרו מפעלים רבים, ונרשמה אבטלה וירידה באוכלוסייה.

## היסטוריה
במאה ה-17, אזור קימנלאקסו היה שייך למחוז ויבורג וסאבונלינה של האימפריה הקולוניאלית השוודית. לאחר המלחמה הצפונית הגדולה, בהסכם ניסטאד ב-1721, חלק גדול מהמחוז נפל לידי האימפריה הרוסית. לאחר הסכם אובו  ב-1743, הועבר הגבול בין האימפריות לנהר קימי, ובשפך שלו עבר הגבול לאורך הקצה המערבי ביותר של השפך.

ממוזער|חותם של נפת קימנלאקסו, שנת 1642|160x160 פיקסלים

## אוכלוסייה
נכון ל-2021 מתגוררים באזור כ-162 אלף תושבים.

האזור מחולק לתת-אזור קואובולה ותת-אזור קוטקה-המינה. אוכלוסיית תת-אזור קואובולה היא 95,203 (נכון ל-30 בנובמבר 2009) ואוכלוסיית תת-אזור קוטקה-המינה היא 87,245 (נכון ל-30 בנובמבר 2009).

בשל ההתאגדות העירונית בשנת 2009, קואובולה היא הרשות המקומית הגדולה ביותר בקימנלאקסו מבחינת שטח ואוכלוסייה, עם כ-88,000 תושבים. הרשות המקומית עם האוכלוסייה השנייה בגודלה היא העיר קוטקה, שבה מתגוררים כ-55,000 איש.

## ערים באזור
אזור קימנלאקסו מורכב משש רשויות מקומיות, מתוכן שלוש בעלות מעמד של עיר (מסומנות בהדגשה).
* **[[קוטקה]]** (אוכלוסייה: 51,603)
***המינה** (אוכלוסייה: 19,844)
*פיהטה (אוכלוסייה: 5,150)
*וירולהטי (אוכלוסייה: 3,087)
*מייהיקלה (אוכלוסייה: 1,852)
***קואובולה** (אוכלוסייה: 81,141)

## קישורים חיצוניים

* 

## הערות שוליים

קטגוריה:פינלנד: אזורים
ג'ושוע כהן

**ג'ושוע כהן** (באנגלית: **Joshua Aaron Cohen**; נולד ב־6 בספטמבר 1980) הוא עיתונאי וסופר יהודי-אמריקאי שנודע בעיקר בזכות ספריו "ויץ"  (2010), "ספר המספרים"  (2015) ו"הנתניהוז" (2021), רומן בדיוני המגולל את סיפור המפגש בין מבקר הספרות הרולד בלום לבנציון נתניהו, אביו של בנימין נתניהו, עליו זכה בפרס פוליצר.

## ביוגרפיה
כהן גדל באטלנטיק סיטי, ניו ג'רזי, בה למד עברית. אחרי לימודי התיכון למד תואר ראשון בקומפוזיציה בבית הספר מנהטן למוזיקה.

## קריירה מקצועית
הוא תרגם לאנגלית מספר יצירות מעברית ומגרמנית. בין השנים 2001 ל-2006 התגורר בערים שונות במזרח אירופה במסגרת עבודתו כעיתונאי למגזין היהודי הוותיק "הפורוורד".
כיום מתגורר בברוקלין.

כהן שימש בעבר כמבקר הספרות של כתב העת "הארפרז". מסות מפרי עטו התפרסמו בין היתר ב"ניו יורק טיימס", ב"לונדון רוויו אוף בוקס" ובמגזין "n+1".

ב-2015 כתב את "PCKWCK" בהמשכים באינטרנט במשך חמש שעות מדי יומן, תוך כדי קבלת תגובות מהגולשים.

כהן היה מעורב בכתיבת הספר "תיק אישי", האוטוביוגרפיה של אדוארד סנודן. כהן התגורר ברוסיה כשמונה חודשים, במהלכם סייע לסנודן לכתוב את זיכרונותיו.

### ספרו "הנתניהוז"

ב-2021 פרסם כהן את "הנתניהוז: אפיזודה שולית ובסופו של דבר אף זניחה בתולדות משפחה מפורסמת מאוד", המגולל את סיפור המפגש בין הרולד בלום להיסטוריון בנציון נתניהו, אביו של בנימין נתניהו, כאשר בנציון נתניהו חיפש עבודה באוניברסיטת קורנל ב-1959 ובלום נתבקש לשפוט את מועמדותו. כהן טוען כי שמע את הסיפור מבלום עצמו לפני שמת, והחליט להפוך את הסיפור לאלגוריה על יחסי ישראל ויהדות ארצות הברית. בספר מופיעים בשמותיהם בנציון נתניהו, אשתו צילה ושלושת בניהם הקטנים – יוני נתניהו, בנימין נתניהו ועדו נתניהו.
"הנתניהוז" ראה אור בהוצאת "הבה לאור" לאחר שמספר הוצאות לאור בישראל חששו לתרגמו.

## פרסים והוקרה על ספריו
הרומנים של כהן זכו להכרה ולפרסים רבים. ב-2017 מגזין "גרנטה" הכתיר את כהן כאחד מהסופרים האמריקניים הצעירים הטובים ביותר של העשור.
* "ויץ" - נבחר לספר הטוב ביותר של 2010 על ידי "הווילג' ווייס".
* "ארבע הודעות חדשות" - נבחר לספר הטוב ביותר של 2012 על ידי "הניו יורקר".
* "ספר המספרים" - נבחר לספר הטוב ביותר לשנת 2015 על ידי "הוול סטריט ג'ורנל", "NPR" ו"ניו יורק מגזין".
* "הנתניהוז" - פרס פוליצר 2022, אחד מעשרת הספרים הטובים של 2021 על ידי הוול סטריט ג'ורנל, אחד מ-100 הספרים הראויים לציון של 2021 על ידי הניו יורק טיימס, אחד מ-24 הרומנים הטובים של 2021 על ידי "הטיימס" של לונדון, הרומן הטוב ביותר של 2021 על ידי "הטלגרף" ואחד מ-20 הספרים הטובים של השנה על ידי "ניו סטייטסמן".

בראיון שהעניק ללוס אנג'לס רוויו אוף בוקס, מבקר הספרות הרולד בלום טען כי "ספר המספרים" של כהן הוא אחד מארבעת הספרים הטובים ביותר שנכתבו על ידי יהודים בארצות הברית, יחד עם ספריהם של הנרי רות', נתנאל וסט ופיליפ רות': "ספר המספרים הוא עוצמתי עד כדי זעזוע. אינני יכול לחשוב על שום דבר על ידי אף אחד בדור שלך שהוא עד כדי כך רלוונטי להפחיד וכתוב בכזו רהיטות מתמשכת".

## חיים אישיים
בשנת 2023 נישא לעיתונאית הישראלית לי ירון.

## קישורים חיצוניים

* 

* 
* 
* 
* נועם תירוש, "השבר הכפול של יהודי ארצות הברית", על **הנתניהוז,** פנס מוסף לביקורת ספרות, פברואר 2022
* 
* 
* 
* 
* 
* 
* 

## הערות שוליים

קטגוריה:זוכי פרס פוליצר: סיפורת
קטגוריה:עיתונאים יהודים אמריקאים
קטגוריה:סופרים יהודים אמריקאים
קטגוריה:בוגרי בית הספר מנהטן למוזיקה
קטגוריה:אמריקאים שנולדו ב-1980
גיל וייס

**גיל וייס** (נולד ב-22 במרץ 1983) הוא שחקן תיאטרון וטלוויזיה ישראלי.

## ביוגרפיה
וייס נולד בפתח תקווה, שם למד במגמת תיאטרון בתיכון "אחד העם".

וייס בוגר בהצטיינות של בית הספר למשחק "בית צבי" לשנת 2009.

משנת 2019 נמצא בזוגיות עם הבמאי אביעד קידר ולהם 2 בנות.

## קריירה
### בתיאטרון
ב-2010 הצטרף לתיאטרון חיפה ושיחק בהצגה "הדודה של מנש".
ב-2011 הקים ביחד עם מספר בוגרים נוספים של "בית צבי" את תיאטרון תהל – התיאטרון לקהילה הגאה, ובמהלך השנים הראשונות לפעילותו היה למעשה המנהל האומנותי של התיאטרון והשתתף במקביל במספר הפקות שהתיאטרון העלה, ביניהן:
* 2011 – בעקבות הזמן האבוד, סיפור אהבה בשלושה פרקים, לצאת נקי
* 2012 – מלאכים באמריקה
* 2013 – הכול אודות אמא, קוק, נשארה רק המועקה
* 2014 – מלכודת מוות
* 2015 – R&J
במקביל השתתף בהפקות של תיאטרונים נוספים:
* 2010 – הדודה של מנש (תיאטרון חיפה)
* 2011 – הוכחה (הספרייה) (עליה היה מועמד לפרס השחקן המבטיח)
* 2013 – כטוב בעיניכם (המדיטק בשיתוף בית ליסין), המלאך (בית ליסין)
* 2015 – צורה לאהבה (הספרייה), נפש יהודי (הספרייה)
* 2016 – איבנוב (הקאמרי)
* 2017 – שירות לקוחות (הספרייה)
* 2022 – דניאל, בעלי (הבימה בשיתוף עם תיאטרון המשולש)
בשנת 2018 החל להופיע בהצגות של תיאטרון יידישפיל, ביניהם:
* 2018 – המכשפה
* 2020 – אמא יהודייה בעשרה שיעורים, עלמה ורות
* 2021 – תפילה – עיבוד עכשיוי ל"טוביה החולב"
* 2022 – עם רגל אחת במטוס

### בסדרות טלוויזיה ובקולנוע
* 2013 – בתפקיד אורח בסרט "מנתק המים"
* 2016 – בתפקיד אורח בסרט "ילד טוב ירושלים"
* 2018 – בסדרה "אילת" בתפקיד אסי תשר.
* 2019 – בסרט "סוף האהבה" בתפקיד ענר.
* 2020 – במספר סדרות טלוויזיה לילדים ונוער, ביניהן:
:: כפולה (עונה 5) בתפקיד צור יגאל, מורובוט בתפקיד אלעד שקד, פלמ"ח בתפקיד משה דיין, בת אל הבתולה בתפקיד עמית.
* בשנת 2021 השתתף בסדרות מצולמים (עונה 2) בתפקיד אוראל, ובסדרת הנוער שקשוקה בתפקיד תומר.
בנוסף השתתף בתפקידי אורח במספר תוכניות נוספות, כגון: הקלמרים, תאג"ד, סברי מרנן, הבאר, נורמלי, לאבד את אליס, שכונה, אנדרדוגס ועוד
* 2022 – שקשוקה (עונה 2) בתפקיד תומר.
* "המתחם ה-25", בתפקיד עוז השוטר והסגן של האבא המאמץ של יוני. "ברדק" כשחקן משנה.

### פעילויות נוספות
בשנת 2020 עלה גיל בסדרת רשת של "עשה זאת בעצמך" (ע.ז.ב) – פארודיה על סרטי DIY שמעלים אנשים לא מקצועיים לרשת, בה הוא אירח שחקנים אורחים בכל פרק, ביניהם אניה בוקשטיין, עומר חזן, קים אור אזולאי ועוד.

## קישורים חיצוניים

## הערות שוליים

קטגוריה:שחקני קולנוע וטלוויזיה ישראלים
קטגוריה:שחקני תיאטרון ישראלים
קטגוריה:בוגרי גימנסיה אחד העם (פתח תקווה)
קטגוריה:בוגרי בית צבי
קטגוריה:ישראלים שנולדו ב-1983
ז'יגמונד ברנאואר

**ז'יגמונד ברנואר** (בהונגרית: **Bernauer Zsigmond**; פשט, 3 ביוני 1864 – בודפשט, 5 ביוני 1942) היה מהנדס כימי יהודי-הונגרי, עורך פטנטים מוסמך.

## ביוגרפיה
ז'יגמונד ברנאואר נולד במשפחה יהודית כאחד משבעה ילדיהם של מור ברנאואר ושל קטלין פסל. ב-1886 השיג תואר בהנדסה כימית ב"אוניברסיטת המלכותית יוז'ף לטכנולוגיה" (שמה כיום אוניברסיטת בודפשט לטכנולוגיה ולכלכלה). בשנת 1896 הוענק לו רישיון עורך פטנטים. הוא נשא את רוזינה פפר, בתם של איגנץ פפר ושל יוהנה שטיינר ב-29 באפריל 1897 בפרנצווארוש (רובע 9 של היום), בודפשט. ב-1914 הפך למרצה באוניברסיטה לטכנולוגיה, וב-1924 קיבל הסמכה כפרופסור חבר באוניברסיטה בתחום הסוגיות הטכניות בתיקי עריכת פטנטים. הוא היה מזכיר הקבוצה ההונגרית של האגודה הבינלאומית להגנה על קניין רוחני (International Association for the Protection of Intellectual Property-AIPPI) וכמה פעמים היה יו"ר מועצת עורכי הפטנטים המוסמכים בהונגריה. הוא היה המזכיר הטכני של "איגוד הקניין התעשייתי ההונגרי" (MIE). ברנאואר היה מנהל מדור ב-Industrial Law Review מ-1907 עד 1914 (כתב עת הונגרי להגנת רכוש תעשייתי בין השנים 1906 לבין 1939). מאמריו המקצועיים הופיעה בכתבי עת רבים. הוא פרש מתפקיד עורכי פטנטים פעיל ב-1 בינואר 1939.

ז'יגמונד ברנאואר הובא למנוחות בבית הקברות היהודי ברחוב קוזמה בבודפשט.

## משפחתו
* היו לו שבעה אחים, ביניהם איזידור ברנאואר, מנכ"ל מפעלי הגז.
* אח נוסף ידוע היה גזה ברנאואר, שסיים את לימודיו באוניברסיטת טכנולוגיה בבודפשט עם תואר בהנדסת מכונות. עבד בחברת אריקסון השוודית מאז הקמתה בהונגריה (1911). בתחילה היה מנכ"ל אחת מחברות הבת, אך מאמצע שנות העשרים של המאה העשרים התמנה למנהל העסקים של כל חברת אריקסון בהונגריה, אחד ממפעלי הטלקומוניקציה והאלקטרוניקה הגדולים והדומיננטיים בהונגריה (ובעולם) באותה תקופה. תפקידו הסתיים כאשר חברת האם בשוודיה החליטה למכור את המפעל בהונגריה (1937). הוא נהרג מפגז מרגמה בינואר 1945 כקרבן השואה.
* אשתו של ז'יגמונד הייתה רוזינה ארז'בט פפר.
* בתם, מגדה ברנאואר, כימאית, הייתה האישה הראשונה בהונגרייה שעברה בחינות עורכת הפטנטים.

## ראו גם
* פאל גוייאש: חייהם ויצירותיהם של סופרים הונגרים - סדרה חדשה 1–19. בודפשט: אגודת הספרנים והארכיונאים ההונגרים. 1939–1944
* הלקסיקון הגדול גוטנברג. המאגר של כל ידע. בודפשט, 1932-1931.

## לקריאה נוספת
* לקסיקון יהודי הונגרי. 1929. יורך פטר אויווארי. ז'יגמונד ברנאואר
* כתבו של ד"ר אישטוואן גדלה על זכויות הפטנטים בהונגריה - 100 שנה להקמת המוסד
* [ז'יגמונד ברנאואר: אוניברסיטה עצמאית לכלכלה?](https://adtplus.arcanum.hu/hu/view/MagyarMernok_1917/?query=SZO%3D(kontra)&pg=188&layout=s) עלון התאחדות המהנדסים והאדריכלים ההונגרית שנתון 51 (1917) גיליון מס' 18, עמ' 173.
* נתוניו במוזיאון הספרותי פטפי.

## קישורים חיצוניים
* ז'יגמונד ברנאואר באתר GENI
* ז'יגמונד ברנאואר באתר אוניאופדיה

## הערות שוליים

קטגוריה:מהנדסים יהודים הונגרים
קטגוריה:מהנדסי כימיה
קטגוריה:פטנטים
קטגוריה:בודפשט: אישים
קטגוריה:יהדות בודפשט
קטגוריה:משפחת ברנאואר
קטגוריה:אישים הקבורים בבית הקברות היהודי ברחוב קוזמה בבודפשט
קטגוריה:הונגרים שנולדו ב-1864
קטגוריה:הונגרים שנפטרו ב-1943
Melophobia

**Melophobia** הוא אלבום רוק של הלהקה האמריקאית "Cage The Elephant". האלבום כולל רצועה המורכבת מ-10 שירים, ואורכו 37 דקות ו-23 שניות. זהו אלבום האולפן השלישי של הלהקה, והוא הוקלט על ידי חברת התקליטים RCA בהפקתו של ג'יי ג'ויס. האלבום הוקלט בין 2012 ל-2013, ויצא לאור ב-8 באוקטובר 2013.

האלבום זכה לשבחי המבקרים, הועמד לפרס גראמי לאלבום האלטרנטיבי הטוב ביותר וזכה גם להצלחה מסחרית בקרב הקהל עם מכירות גבוהות.

## תיאור כללי
משמעות שם האלבום בשפה האנגלית, "Melophobia", היא פוביה ממוזיקה. הלהקה איננה התייחסה אל המונח בפשוטו כמשמעו, אלא חשבה עליו כעל "פחד ליצור מוזיקה כדי להקרין דימוי עצמי מתוכנן מראש של מוזיקה אינטלקטואלית או אמנותית או פואטית, במקום פשוט להיות אנשי תקשורת ישירה". לכן, במהלך עשיית האלבום חברי הלהקה הרחיקו עצמם מהאזנה להשפעות המוזיקליות שלהם במטרה ליצור מוזיקה ייחודית להם שתהיה עצמאית ככל הניתן. הסולן מאט שולץ ראה בהקלטה מעין "קרב" בניסיון "להישאר שקוף ולהישאר כנה", וסיפר כי אמירתו של המוזיקאי אייזק ברוק לפיה "אם אתה לא קצת נבוך לשיר את המילים, אתה כנראה לא כותב שיר טוב", השפיעה עליו. שולץ הוסיף וציין כי זה האלבום האישי ביותר שלו, וכי הוא מתעסק בו בבדידות ובדיכאון כמעין טיפול פסיכולוגי. במהלך הכתיבה, שולץ שרטט ציור עבור כל שיר כעזר ויזואלי.

"Come a Little Closer" נכתב בהשראת בוקר בו שולץ התעורר במלון בסאו פאולו וצפה מן החלון בזריחה מעל הפאבלות, כשבתחילה מצא את סגנון הבנייה דומה לקן נמלים אך אחר כך החל לתהות מה מרגישה כל נשמה בכל רובע, בין אם זה שברון לב, אהבה, אובדן או שמחה. "Telescop" היווה פריצת הדרך של שולץ בכל הנוגע לכנות, כשהוא ביסס את השיר על דיכאון שחווה לאחר ששב לביתו מסיבוב הופעות וחש בדידות וריקנות כואבים וקשים. הגיטריסט בראד שולץ ציין כי "It's Just Forever" הוא סיפור אהבה קיצוני, על גבר ואישה שאוהבים אחד את השנייה כל כך עד שזה "מצמרר". "Take It or Leave It" עוסק בהתחייבויות הדרושות בזוגיות, והשיר נכתב בהשראת "Heart of Glass" של הלהקה בלונדי. "Cigarette Daydreams" עוסק בניסיון לגבש זהות עצמית, ברקע כאב של שברון לב.

## רשימת רצועות

## קישורים חיצוניים

## הערות שוליים

קטגוריה:אלבומי Cage The Elephant
קטגוריה:אלבומי אינדי רוק
קטגוריה:אלבומי חברת RCA רקורדס
יחסי קניה – רפובליקת סהרה הערבית הדמוקרטית

**יחסי קניה–רפובליקת סהרה הערבית הדמוקרטית** הם היחסים הבילטרליים בין **[[רפובליקת קניה]]** ל**[[רפובליקת סהרה הערבית הדמוקרטית]]**.

## היסטוריה
במרץ 2005 קיבל נשיא קניה מוואי קיבאקי את כתב אמנתו של שגריר רפובליקת סהרה הערבית הדמוקרטית בקניה. עם זאת, באוקטובר אותה שנה, ממשלת קניה הקפיאה זמנית את היחסים הדיפלומטיים בין שתי המדינות.

בפברואר 2014 רפובליקת סהרה הערבית הדמוקרטית פתחה שגרירות בניירובי. בטקס השתתפו שר החוץ של סהרה המערבית, סגן נשיא קניה לשעבר קלונזו מוסיוקה ודיפלומטים נוספים. מר בה מד הוסמך כשגריר. בעקבות כך, נוצר משבר דיפלומטי בין מרוקו (הטוענת לשליטה על סהרה המערבית) לקניה.

## נציגויות דיפלומטיות
* רפובליקת סהרה הערבית הדמוקרטית מחזיקה שגרירות בניירובי, בירת קניה.
* קניה אינה מיוצגת בסהרה המערבית, הן בדרג השגרירות והן בדרג הקונסולרי.

## ראו גם
* יחסי מרוקו–קניה

קטגוריה:ערכים ללא קטגוריות פיזיות - יחסי חוץ
קוג'י יאמאזאקי

[ממוזער|250px|הרמטכ"ל [אביב כוכבי מארח את יאמאזאקי בקריה, יוני 2019]]
**קוג'י יאמאזאקי** (ביפנית: **山崎 幸二**; נולד ב-16 בינואר 1961) הוא איש צבא יפני בדימוס שכיהן כראש המטה הכללי של צבא יפן.

## ביוגרפיה
יאמאזאקי למד במחלקה להנדסה אזרחית באקדמיה להגנה לאומית של יפן וסיים את לימודיו במרץ 1983. ב-1995 הוא השתתף בקורס CO-OP המשותף לצבא יפן ולצבא ארצות הברית. הוא שימש כמפקד גדוד ההנדסה ה-8 ולאחר מכן הועבר לפקד על בריגדת ההנדסה ה-4. הוא עבר ללמוד במכללה הלאומית למלחמה בוושינגטון די סי וסיים אותה באפריל 2005. הוא שירת כחוקר בחטיבת המחקר של כוח ההגנה העצמית הקרקעית באוגוסט 2006, לפני שהוגדר כקצין תכנון במחלקת התכנון והציוד בדצמבר 2006. הוא מונה כמפקד מתקן מס' 4, ולאחר מכן שימש כמפקד חיל המצב אוקובו במחנה אוקובו באוגוסט 2008, ונמנה כסגן המפקד ארמיית המערב ביוני 2010. הוא הפך למנכ"ל מחלקת כוח אדם של כוחות היבשה ביולי 2012. באוגוסט 2012 הוא מונה למפקד הדיוויזיה ה-9. לפני שהפך לסגן ראש מטה כוחות הקרקע במרץ 2015. ביולי 2016 הוא מונה למפקד ארמיית הצפון. באוגוסט 2017 מונה למפקד כוחות הקרקע. באפריל 2019 הוא מונה לראש המטה הכללי של הצבא.

במרץ 2023 סיים את תפקידו והוחלף על ידי .

ביוני 2019 ביקר יאמאזאקי בישראל ופגש את מקבילו אביב כוכבי.

## קישורים חיצוניים

* קוג'י יאמאזקי באתר הצבא היפני

## הערות שוליים

קטגוריה:אנשי צבא יפנים
קטגוריה:מפקדי צבאות סדירים בעת החדשה: אישים
קטגוריה:יפנים שנולדו ב-1961
וינטג' (להקה)

**וינטג**' (ברוסית: **Винтаж**) היא להקת פופ רוסית שנוסדה ב-2006 על ידי הזמרת אנה פלטניובה  והזמר, המלחין ומפיק הסאונד אלכסיי רומנוף .

מאז הקמתה, הוציאה הלהקה שישה אלבומי אולפן. הלהקה גם הוציאה 25 סינגלים לרדיו, שבעה מהם הגיעו לראש מצעד הרדיו הרוסי, כשהיא מחזיקה במקום הראשון במשך 23 שבועות בסך הכל. וינטג' הפכה ללהקה בעלת הרוטציה הגבוהה ביותר מאז תחילת מצעדים ברדיו הרוסי. במשך שנתיים ברציפות, הלהקה הייתה בין חמשת האמנים בעלי הרוטציה הגבוהה ביותר, ובשנת 2009 תפסה את המקום הראשון.

הסגנון המוזיקלי של הלהקה נהיה יורו-פופ, מעורב בסגנונות מוזיקה שונים (אלקטרוניקה, דאנס-פופ, פופ פסיכדלי וכו'), בו הוצגו אלמנטים הן מהמוזיקה הקלאסית והן מדימויים של תרבות פופולרית רוסית וזרה בהשראת מדונה, מייקל ג'קסון, אודרי הפבורן, סופיה לורן, אווה פולנה  ואניגמה.

ב-2011, 2012 ו-2013 וינטג' הוכרה כלהקה הטובה ביותר בטקס פרסי ZD על פי העיתון הקומסומולץ המוסקבאי .

## קישורים חיצוניים

* 

## הערות שוליים

קטגוריה:להקות רוסיות
קטגוריה:להקות פופ רוסיות
גלובל רקורדס

**גלובל רקורדס** (באנגלית: **Global Records**) היא חברת תקליטים עצמאית רומנייה שנוסדה בשנת 2008 על ידי לוצ'יאן שטפן. החברה החלה לפעול כחברת ניהול, והאמנית הראשונה שהוחתמה בה הייתה הזמרת-יוצרת הרומנייה אינה, שהוציאה את הלהיטים הבינלאומיים "Hot", "Love", "Déjà Vu", "Amazing" ו-"Sun Is Up". השירים דורגו בעשירייה הפותחת במצעד האלבומים הבריטי ובמצעד הדאנס/מיקס שואו איירפליי של בילבורד, והפכו אותה לאמנית המצליחה ביותר במרכז ומזרח אירופה, המזרח התיכון ואפריקה בין 2008–2018.

בשנת 2015, הפכה גלובל רקורדס לחברת תקליטים עצמאית שמטרתה למצוא, לפתח ולהשיק אמנים חדשים בשוק הרומני והבינלאומי. מאז, היא חברת התקליטים העצמאית הגדולה ביותר במזרח אירופה, עם עשרות להיטים שהגיעו ל-20 מצעדי שזאם בעולם ולמעלה מ-2 מיליארד השמעות בשנה אחת בפלטפורמות דיגיטליות.

הפורטפוליו שלה מורכב מיותר מ-30 אמנים ו-45 מלחינים ומפיקים ובבעלותה 13 אולפני הקלטות מאובזרים. חברת האם שלה, גלובל גרופ, כוללת גם חברת הפקת וידאו, סוכנות אירועים וגלובל טאלנט יונייטד; סוכנות השיווק המקוונת הגדולה ביותר במרכז ומזרח אירופה, עם פורטפוליו של למעלה מ-150 בעלי מקצוע.

בנוסף לרשימת האמנים החתומים בה, גלובל רקורדס כוללת מפיקים וכותבי שירים שעבדו על שירים עם אמנים בינלאומיים כדוגמת סלינה גומז, אלישה קיז, ניקי מינאז', ניק ג'ונאס ואייקון.

## היסטוריה
### 2008–2019
הזמרת-יוצרת הרומנייה, אינה, זכתה לפופולריות רבה ברחבי העולם, כאשר הוציאה שלל להיטים ואלבומים מצליחים במהלך הקריירה שלה. היא הוציאה סדרה של להיטים בינלאומיים כמו "Hot", "Sun Is Up" ו-"More than Friends" והקליטה שיתופי פעולה עם מוזיקאים כדוגמת דדי יאנקי וג'יי באלווין.

### 2020–הווה
בינואר 2020 הודיעה הטלוויזיה הרומנית (TVR) על שיתוף הפעולה עם חברת התקליטים, תוך שרוקסן נבחרה לייצג את רומניה בתחרות הזמר של האירוויזיון שאירעה בשנת 2020 עם שירה "Alcohol You". התחרות בוטלה ב-18 במרץ 2020 בעקבות מגפת הקורונה ועל כן, נאלצה רוקסן להקליט שיר חדש לתחרות שתוכננה להיערך בשנה שלאחר מכן. לבסוף, באירוויזיון 2021 ייצגה את רומניה עם השיר "Amnesia".

מאוגוסט 2020, גלובל רקורדס משתפת פעולה עם וורנר מיוזיק גרופ כדי לקדם את האמנים החתומים בה ברחבי בעולם. כמו כן, חברת התקליטים הנפיקה רישיון להשתמש בשם של וורנר מיוזיק ברומניה. הקמפיין המשותף הראשון היה עבור רוקסן והסינגל האחרון שלה, "How to Break a Heart". גלובל רקורדס פתחה חברות תקליטים בכמה מדינות שונות: פולין (גלובל רקורדס פולין), רוסיה (גלובל רקורדס רוסיה) וטורקיה (גלובל רקורדס טורקיה).

מאז תחילת שנות ה-20 של המאה ה-21, הופצו במסגרת חברת התקליטים להיטים נוספים כדוגמת "Flashbacks", "Papa" ו-"Up".

## קישורים חיצוניים

* 

## הערות שוליים

קטגוריה:חברות תקליטים
זורה סמברובה

**זורה סמברובה** (בצ'כית: **Zora Šemberová**  13 במרץ 1913 - 9 באוקטובר 2012) הייתה רקדנית וכוריאוגרפית צ'כית. היא הייתה הראשונה שרקדה את תפקיד **יוליה** ברומיאו ויוליה של סרגיי פרוקופייב. היא נחשבת לאחת הפרשניות החשובות ביותר בבלט הצ'כי.

## ביוגרפיה
סמברובה נולדה בווישקוב, גדלה בברנו והחלה את לימודי המחול בגיל תשע אצל מאדאם גוגנמוז ואחר אצל יארוסלב הלדיק. משם המשיכה סמברובה ללימודים בבתי הספר של אולגה פראוברז'נסקה בפריז, טטיאנה גזובסקה בברלין רוזליה כלאדק באוסטריה. היא למדה פנטומימה בפריז אצל מרסל מרסו וא. יארוז'ביץ'. היא הושפעה גם בן הרקדנית המודרנית יארמילה קרשלובה. סמברובה רקדהעם להקת הבלט של התיאטרון הלאומי בפראג מ-1928 עד 1930 ומ-1943 עד 1959. היא הופיעה בגאמון-פאלאס בפריז והייתה סולנית בברנו מ-1932 עד 1941 ובתיאטרון הגרמני החדש בפראג בעונת 1943-1942.\

סמברובה לימדה בקונסרבטוריון של פראג ובאקדמיה חאמנויות הבמה בפראג. ב-1968 עברה לאוסטרליה ללמד באוניברסיטת פלינדרס. אחרי הפלישה לצ'כוסלובקיה של ברית ורשה, החליטה להישאר באוסטרליה. היא לימדה באוניברסיטת אדלייד וייסדה להכקת פנטומימה, "תיאטרון הפנטומימה האוסטרלי". היא חזרה פעמים אחדות לרפובליקה הצ'כית
אחרי 1989. סמברובה קיבלה את פרס תאליה ב-1999 ופרס "גרטיאס אגיט" ב-2005.

היא נישאה לד"ר וצלב הולוב, רופא מנתח; הנישואים הסתיימו בגירושין.

כמורה פיתחה סמברובה ונתנה השראה לרקדנים צ'כים, בהם יז'י קיליאן. היא לימדה גם בדרנים אוסטרלים כגון סקוט היקס ואשתו קרי הייסן ועוד.

זורה סמברובה מתה באדלייד, אוסטרליה בגיל 99.

## קישורים חיצוניים

## הערות שוליים

קטגוריה:רקדניות בלט
קטגוריה:בלרינות
קטגוריה:מורות לבלט
קטגוריה:כוריאוגרפיות
קטגוריה:נשים צ'כיות
קטגוריה:מהגרים לאוסטרליה
קטגוריה:ילידות 1913
קטגוריה:צ'כים שנפטרו ב-2012
קטגוריה:ילידי 1913
קטגוריה:נפטרות ב-2012